***Povratak veterana*** ili ***Povratak ratnika*** (eng. *Coming Home*) je američka antiratna drama iz 1978. koju je režirao Hal Ashby. Radnja se odvija oko hendikepiranog vijetnamskog veterana (Jon Voight) koji se zaljubio u udatu patriotkinju Sally (Jane Fonda). I Voight i Fonda su za svoje uloge osvojili nagrade Zlatni globus i Oscar.

Radnja
------

SAD za vrijeme Vijetnamskog rata. **Sally** je udata za autorativnog, patrijarhalnog **Boba** koji joj više manje određuje sve u životu, pa čak i njeno mišljenje. Jednog dana Bob se prijavi i odlazi boriti u ratu u Vijetnamu a Sally ostaje sama i mora po prvi put naučiti raditi nešto samostalno. Sprijatelji se sa Violom, čiji je suprug također otišao u Vijetnam, te se prijavi kao njegovateljica ratnih veterana u obližnoj bolnici. Tamo upoznaje i **Lukea Martina**, bivšeg vojnika koji je sada prikovan za kolica i koji se sada snažno protivi ratu. On ju upoznaje sa sudbinama drugih veterana invalida. Ubrzo se Sally zaljubi u njega i počinje samostalno i neovisno razmišljati. Mladi par provede nekoliko lijepih dana, no onda se Bob vrati natrag i otkrije njihovu aferu. Sally mu daje do znanja da ga više ne voli, a njega to potrese. Dok Luke održava antiratni govor u jednoj dvorani, Bob dolazi do plaže, skida se gol i zapliva u oceanu.

Glumci
------

* Jane Fonda - **Sally Hyde**
* Jon Voight - **Luke Martin**
* Bruce Dern - **Bob Hyde**
* Penelope Milford - **Viola**
* Robert Carradine - **Bill Munson**

Nagrade
-------

* 2 osvojena Zlatna globusa (najbolji glavni glumac Jon Voight, glavna glumica Jane Fonda) i 4 nominacije (najbolji film, režija, scenarij, sporedni glumac Bruce Dern).
* 3 osvojena Oscara (najbolji glavni glumac Jon Voight, glavna glumica Jane Fonda, scenarij) i 5 nominacija (najbolji film, režija, sporedni glumac Bruce Dern, sporedna glumica Penelope Milford, montaža).
* Nominacija za Zlatnu palmu u Cannesu (osvojena nagrada za najboljeg glumca Jona Voighta).

Zanimljivosti
-------------

* U ljubavnoj sceni sa Jon Voightom, Jane Fonda je imala dublericu.
* Uloga Lukea Martina ponuđena je raznim glumcima koji su je odbili; među njima su bili i Sylvester Stallone, Jack Nicholson i Al Pacino.
* Jane Fonda je htjela da film režira John Schlesinger, ali je ovaj odbio jer je htio da Vijetnamsku tematiku obradi neki američki redatelj.
* Redatelj Hal Ashby je imao malu cameo ulogu u skoro svakom filmu kojeg je režirao. Ovdje se pojavio kao putnik u sportskom autu koji prođe onaj auto kojeg vozi Fonda te napravi znak mira.
* Uloga Lukea Martina oblikovana je po stvarnom paraliziranom veteranu Ronu Kovicu, koji je kasnije svoju priču dao ekranizirati u filmu *Rođen 4. srpnja*.
* Meryl Streep nije prihvatila ulogu sporedne junakinje Vi.
* Uvodna scena u kojoj ratni veterani raspravljaju o ratu nije bila u scenariju. To su bili pravi veterani koji su govorili svoje vlastite stavove o ratu.
* Jon Voight je osvojio Oscara i Zlatni globus za svoju ulogu i tako pobijedio Roberta De Nira koji je također igrao sličnu ulogu u filmu *Lovac na jelene*.

Liberalni predznak
------------------

*Povratak veterana* je zajednički plod liberalnih umjetnika Hala Ashbya, Jane Fonde i scenarista Jonesa i Salta koji su se žestoko protivili ratu u Vijetnamu. Radi se o zanimljivom antiratnom filmu u kojem se nije pokazala nijedna scena rata na bojišnici čime se užas samo naslučuje i doima jezivije. Neobične uloge ostvarili su Jon Voight, koji je glumio veterana prikovanog za kolica, i Jane Fonda, koja nije nastupila u ljubavnoj sekvenci između likova Lukea i Sally nego je imala zamjenicu. Neki su prigovarali filmu da odveć partizanski propagira svoje liberalne stavove i da su mu antiratne poruke banalne, dok su drugi hvalili simboličnu priču koja govori o otkrivanju samostalnosti, slobode i vlastitog razmišljanja, neovisnog o nekim ustaljenim normama i pravilima koja su nametnuta od društva (vlada SAD-a koja novači za rat) i pojedinaca (lik Boba koji kontrolira Sallyin život).

Kritike
-------

Kritičari su većinom hvalili film *Povratak veterana* zbog svoje autentičnosti, no bilo je i onih kojima se učinio kao jeftina propaganda protiv rata. Roger Ebert je primjerice filmu dao 4/4 zvijezde; "Sally Hyde na početku *Povratka veterana* Hala Ashbyja, iznimno dirljivog filma, je potpuno drugačija osoba od Sally Hyde na kraju filma godinu dana kasnije, zbunjena u svojim lojalnostima, nesigurna u svoja vjerovanja, sa novim probuđenim emocijama u sebi...Završne scene pokazuju film u nesigurnom stanju, kao da Ashby i njegovi scenaristi nisu bili sigurni kako bi Dernov lik trebao reagirati. I tako je Dern prisilno uguran u scene nefokusirane, konfuzne mržnje prije nego pomalo nezadovoljavajučeg kraja. Šteta što zadnjih 20-ak minuta ne funkcionira, ali većina radnje *Povratka veterana* je odličan komad filmotvorstva i odlične glume...Razmišljajuči o filmu shvatimo da su žene i muškarci bili polarizirani u toliko puno filmova, su bili stavljeni u razne varijante seksualnih antagonista ili ljubavnika ili suparnika ili drugih parova, tako da iskreno ljudsko prijateljstvo ovih dvaju likova dolazi kao neka vrsta spoznaje". *Jeremy Heilman* je utvrdio; "Izuzmemo li političke stavove, ima malo toga zbog čega bi se moglo prigovarati u ovom filmu" a *Frederic Brussat*; "Uvjerljiva meditacija o ožiljcima Vijetnamskog rata ostavljenim na tijelima, umovima i dušama mnogih vojnika i civila".

Vanjske poveznice
-----------------

* *Coming Home* na sajtu IMDb
* Recenzije na Rotten-tomatoes.com
* BBC - članak o filmu